Den finske angriber Teemu Pukki kan fra den 1. juli kalde sig Norwich City-spiller.

Således oplyser den engelske klub, at Pukki har skrevet under på en treårig kontrakt med klubben.

Den 28-årige Pukki har spillet for Brøndby de seneste fire sæsoner, men havde kontraktudløb denne sommer og kan altså skifte på en fri transfer.

Det har siden slutningen af sidste sæson stået klart, at han ikke ville forlænge kontrakten med de danske sølvvindere, som han har været topscorer for i fire sæsoner på stribe.

Pukki har tidligere spillet i blandt andet skotske Celtic og tyske Schalke 04.

På landsholdet har Pukki fået 64 kampe, hvor det er blevet til 12 mål.

Teemu Pukki har skrevet under på en tre-årig aftale med Norwich. Foto: Anders Kjærbye / Ritzau Scanpix

- Jeg er meget glad for dette nyindkøb. Vi har fornemmelsen af, atTeemu passer godt til vores idéer, for han er en teknisk stærk spiller med virkelig smarte løb, siger manager Daniel Farke på klubbens hjemmeside.

- Vi talte om, hvordan vi skulle have flere løb i dybden, og han er en spiller, der løber klogt, lyder det.

- Han har også meget fart, hvilket er meget vigtigt. Uanset hvor han spiller, så er han altid i stand til at lave mål og assists, siger manageren.

- Han har en god karakter, og vi er meget glade for at have ham med os, siger Daniel Farke.

Pukki er Norwich' tredje indkøb denne sommer efter Emi Buendia og Mortiz Leitner. Sidste sæson sluttede kanariefuglene som nummer 14 i den næstbedste engelske række, og ingen spillere lavede mere end 14 mål, som James Maddison stod for.

Pukki følger i sporene på en anden tidligere Brøndby-spiller. Tilbage i sidste årti skiftede svenskeren Mattias Jonson samme vej, og siden har også Brøndby-legenden Johan Elmander været i klubben.

Brøndby giver ikke op: Klar til skæbnemøde med Pukki

Voldsomt millionbeløb: Her er prisskiltet på Mukhtar

Se også: Derfor er Brøndbys og FCM's guldkamp helt skæv

Superliga-fans misser VM-finalen: - Det er håbløst!